Sverige tilbyder 64.000 kroner i tilskud til elbiler

Sverige gør nu det, mange bilkøbere har ventet på: Regeringen genindfører en økonomisk støtte til elbiler. Og det sker i et marked, der har haltet massivt bagefter både Norge og Danmark, efter støtteordningerne blev fjernet i 2022.

Med EU’s godkendelse af Sveriges sociale klimahandlingsplan får landet nu grønt lys til en ny elbilspræmie, der kan give helt op til 64.800 svenske kroner til husholdninger med lave indkomster i tyndt befolkede områder eller steder med dårlig adgang til offentlig transport.

En hjælpende hånd til de familier, der har længst til alting

Ifølge klima- og miljøminister Romina Pourmokhtari er den målrettede støtte et afgørende værktøj for at gøre det muligt for almindelige familier i yderområderne at skifte til elbil. Fra politisk side lægges der nu maksimalt tryk på, så ordningen kan åbne “så snart som muligt”, lyder det.

Naturvårdsverket får ansvaret for at administrere ordningen, mens regeringen nu finjusterer de sidste detaljer. Målet er, at støtten kan søges i løbet af første kvartal 2026.

Regeringens seneste model – den, der blev sendt til EU – ser sådan ud:

46.800 kroner, udbetalt som 1.300 kroner om måneden i tre år.

18.000 kroner ekstra som engangsbeløb til de husholdninger, der hører til de laveste indkomstgrupper.

Det giver i alt 64.800 kroner i støtte. Ordningen gælder både nye og brugte elbiler, ved køb eller leasing. Dog må bilens pris ikke overstige 450.000 kroner, hvilket i praksis vil skubbe mange købere mod de mindre og mellemstore elbiler. Lige som herhjemme, hvor støtten også er størst på biler under 370.000 kroner.

I modsætning til herhjemme er støtten i Sverige dog ikke bred, men målrettet: Man skal bo i én af 177 udpegede landsbygdskommuner eller et område med begrænset kollektiv trafik. Samtidig må husstandens indkomst højst være 80 procent af landets gennemsnitsindkomst.

Regeringen vurderer, at 800.000 svenske husholdninger potentielt kan være berettigede. Over halvdelen af dem kører i dag fossilbil – hvilket gør ordningen til et af Nordens mest fokuserede forsøg på at få liv i elbilsalget igen.

Med den nye ordning kan elbilsalget i Sverige få et længe tiltrængt boost. Og for danske bilkøbere bliver det interessant at følge, om en målrettet støtteordning kan flytte ligeså meget adfærd, som de brede danske afgiftsfordele har gjort.

Sverige tilbyder 64.000 kroner i tilskud til elbiler