Fem års nedtur – fossilbilerne toppede i 2020

Når historiebøgerne engang skrives, vil der stå, at det var i 2020, at fossilmotorens storhedstid kulminerede i Danmark. Siden da har både benzin- og dieselbiler været på støt retræte. I løbet af blot fem år er der forsvundet over 160.000 fossildrevne biler fra den danske vognpark – og det ser ikke ud til at vende.

Ved udgangen af 2020 var der 2,6 millioner benzin- og dieselbiler i den danske bilbestand. Siden er det kun gået én vej; nedad. Ved udgangen af juni måned var antallet faldet til 2,2 millioner.

Der er altså forsvundet over 360.000 fossilbiler fra ide danske veje på bare fem år. Endda på trods af, at den samlede bilpark i samme periode er vokset med 140.000 biler.

Nu er 2020 ikke noget tilfældigt år. I december dette år blev det daværende folketing enige om en ny Aftale om grøn omstilling af trafikken. Aftalen indeholdt ambitiøse mål: Flere elbiler, bedre ladeinfrastruktur og højere registreringsafgift på de mest forurenende biler. Og danskerne kvitterede.

LÆS MERE: Aftale om grøn omstilling af trafikken.

Siden aftalen blev underskrevet, er elbilerne for alvor trådt ind på scenen. I 2020 rullede blot 59.496 elbiler rundt på de danske veje. I 2025 er det tal steget til hele 436.849. Det svarer til en vækst på over 630 procent. Eller en gennemsnitlig årlig vækst på cirka 60 procent. Hybridbilerne er fulgt pænt med – fra 59.496 i 2020 til 182.164 i 2025.

Det er tydeligt, at politiske beslutninger virker, når de bliver fulgt op af incitamenter og infrastruktur.

Herunder de konkrete tal:

| 2015 | 2016 | 2017 | 2018 | 2019 | 2020 | 2021 | 2022 | 2023 | 2024 | 2025
Benzin | 1.668.807 | 1.702.719 | 1.734.512 | 1.756.325 | 1.784.779 | 1.806.563 | 1.805.440 | 1.778.750 | 1.749.979 | 1.696.388 | 1.667.852
Diesel | 712.966 | 751.007 | 779.855 | 809.081 | 818.471 | 822.113 | 795.054 | 754.789 | 698.463 | 634.541 | 601.067
El | 7.891 | 8.664 | 8.766 | 10.038 | 15.487 | 31.862 | 66.571 | 112.632 | 200.082 | 344.416 | 436.849
Hybrider | 2.423 | 3.417 | 6.648 | 17.946 | 31.284 | 59.496 | 114.494 | 148.213 | 170.919 | 180.165 | 182.164
Brint & gas | 56 | 168 | 216 | 217 | 221 | 251 | 313 | 276 | 141 | 116 | 125

* Ved udgangen af juni 2025.
(KIlde: Bilstatistik.dk)

Fem års nedtur – fossilbilerne toppede i 2020